"Il-ħsieb meta beda l-iskola kien wieħed: biex aħna nżidu l-ħiliet tiegħu u niftħu l-bibien fit-triq tal-indipendenza, fil-limitajiet tiegħu." Dan kien kliem Terry Aquilina, omm żagħżugħ bl-awtiżmu li ilu jattendi ċ-Ċentru Dun Manwel Attard fil-Wardija għal dawn l-aħħar sentejn. Aktar minn €2 miljun qed jiġu investiti biex isir xogħol insfrastrutturali u ta' rinovar f'dan iċ-ċentru li joffri taħriġ għal żgħażagħ bejn is-16 u t-22 sena bi bżonnijiet speċjali. L-intervista ta' din l-omm imxandra fuq ONE News fl-aħħar jiem hija xhieda ta' kemm l-investiment li qed isir fil-qasam edukattiv qed iħalli effett mhux biss fuq kull student fis-soċejtà, iżda anke fuq il-familja. Iħalli effett mhux biss fl-immedjat, iżda anke fil-futur. L-indipendenza ta' min hu vulnerabbli tiswa l-flus illum, iżda diffiċli tkejjel il-kobor tagħha ladarba jiġi mument meta jkun hemm bżonnha din l-indipendenza. L-istorja ta' din l-omm u din il-familja hija eżempju ieħor ta' kif mill-ekonomija b'saħħitha qed igawdu l-ħafna u mhux il-ftit. Niftakru sew l-għajta tal-Partit Nazzjonalista li, minkejja li ħalla ħafna skejjel fi stat ta' żdingar, kien wiegħed il-bini ta' skola ġdida kull sena. Dak iż-żmien forsi ftit kien jimpurtah mill-ammont ta' binjiet ġodda li dan kien se jkun ifisser. Il-Ministru għall-Edukazzjoni kien ikkritikat meta stqarr li hemm skejjel li jrid isir ħafna xogħol fihom. Ċertu mezzi tax-xandir għażlu li jinterpretaw dan bħala sinjal li għall-Gvern Laburista l-edukazzjoni mhix prijorità. Iż-żmien beda jagħti parir. Minkejja li dan il-Gvern wiret sitwazzjoni fejn ma kienx għad baqa' flus fil-Fondazzjoni għall-Iskejjel t'Għada, illum il-folja nbidlet. Qed nirrappurtaw b'sodisfazzjon dwar l-investiment kapitali fl-iskejjel li jattendu wliedna. Hemm skejjel li llum il-ġurnata aktar huma xierqa biex jilqgħu lil uliedna, grazzi għal proġetti ta' tranġar, u hemm oħrajn li nbdew mill-ġdid, u li diġà qed jitgawdew. Li hu żgur hu li dan huwa riżultat ta' gvern li nisimgħuh jitkellem ħafna fuq il-ħolqien tal-ġid, għax biex il-ġid tqassmu, kif qed jiġri hawn, l-ewwel trid toħolqu. Dan huwa xhieda li dan il-Gvern jagħraf ukoll li fis-snin li ġejjin is-suċċess ekonomiku tal-pajjiż se jiddependi fuq kemm se jkun kapaċi jilqa' l-isfidi li jsib quddiemu, permezz ta' struttura ekonomika li tkun dinamika u li tadatta ruħha għall-bidliet li huma meħtieġa. Dan irid isir, fost affarijiet oħra, permezz ta' korsijiet ġodda vokazzjonali fl-iskejjel u għażliet ta' studji ġodda fl-MCAST u fl-Università, liema korsijiet qed ikollhom konkorrenza inkoraġġanti. Sabiex kulħadd ikollu opportunità jistudja, dan il-Gvern ta żieda fl-istipendji, u l-istipendju qed jingħata lil kulħadd, anke min irrepeta sena. Proprju għal min isib diffikultajiet fl-istudju, saru l-klassijiet ta' reviżjoni. Mal-1,105 student matul ix-xhur ta' dan is-sajf attendew klassijiet ta' reviżjoni bla ħlas, sabiex itejbu r-riżultati tal-O Levels fil-Malti, l-Ingliż, il-Matematika u l-Physics. Edukazzjoni għal kulħadd tfisser li kulħadd ikollu biex imantni l-istudji, mhux biss jekk ikun kbir biżżejjed fl-età biex jirċievi stipendju, imma anke jekk ikun għadu taħt l-età u jirrispondu għalih il-ġenituri jew kustodji. Għal dawn l-aħħar sentejn u nofs, l-għotja taċ-childrens allowance qed issir tliet ġimgħat aktar kmieni, sabiex il-familji jkunu f'pożizzjoni aħjar li jixtru dak neċessarju. Fl-1993, Nelson Mandela, li kien president tal-Afrika t'Isfel, qal li l-edukazzjoni hija l-aktar għodda b'saħħitha li wieħed jista' juża sabiex ibiddel id-dinja. Dan il-Gvern qed jinvesti fis-sistema edukattiva għax ma jibżax mill-bidla. Kif rifless f'diversi slogans, bħal ngħidu aħna 'Malta li qed tinbidel', li ma baqgħux biss slogans iżda qed jieħdu l-ħajja, u minnhom qed jibbenefikaw uliedna.